affirmasjon
Store norske leksikon,Religion og filosofi,Religioner og livssyn,Nyreligiøsitet,Selvutvikling
Affirmasjon er en positivt formulert frase som utøveren gjentar med jevne mellomrom, for eksempel to ganger om dagen, for å skape positive forandringer i sitt liv. Affirmasjon brukes i nyreligiøse livssyn og retninger, og i alternativ spiritualitet.
Eksempler på affirmasjoner er «Jeg blir friskere og sterkere for hver dag» eller «Universet omgir meg med sin uforbeholdne kjærlighet». Affirmasjoner kan gjøres stille, sies høyt, skrives ned, synges eller chantes.Praksisen bygger på en forestilling om sammenhenger, der det utøveren sender ut eller gjentar for seg selv, har en tilbakevirkende kraft, og/eller at man kan «programmere» sinnet til å endre seg og derigjennom gi endringer i ens tilværelse. Affirmasjon kan også inngå i en forestillingsverden som sier at hvert menneske skaper sin egen virkelighet mer direkte, i tradisjonen etter Louise L. Hay og lignende selvhjelpsforfattere. Les mer i Store norske leksikon nyreligiøsitet bønn